ແຫຼ່ງຂ່າວ Sputniknews ລາຍງານວ່າ ໃນຖະແຫຼງການສະບັບໜຶ່ງ ຊຶ່ງນຳອອກມາ ເມື່ອວັນທີ 8 ຕຸລານັ້ນ ອົງການສື່ມວນຊົນ ຂອງກະຊວງເສດຖະກິດຣັດເຊຍ (REDM) ໃຫ້ຮູ້ວ່າ ຣັດເຊຍ ມີຄວາມພ້ອມໃນການເພີ່ມທະວີການສົ່ງອອກສິນຄ້າໄປຍັງຈີນ ເພື່ອທົດແທນເຂົ້າໄປໃນ ແຫຼ່ງສະໜອງສິນຄ້າຂອງ ສ ອາເມຣິກາ ທີ່ຫຼຸດລົງຢູ່ໃນຕະຫຼາດຈີນ ທ່າມກາງທີ່ສົງຄາມການຄ້າ ລະຫວ່າງ ສ ອາເມຣິກາ ກັບຈີນ ນັບມື້ນັບເພີ່ມຂຶ້ນ.
ຖະແຫຼງການດັ່ງກ່າວໃຫ້ຮູ້ວ່າ ທ່ານ ມາກຊິມ ໂອເຣສກິນ ລັດຖະມົນຕີພັດທະນາເສດຖະກິດ ຣັດເຊຍ ແລະ ທ່ານ ຈົງຊານ ລັດຖະມົນຕີການຄ້າຈີນ ໄດ້ພົບປະກັນຢູ່ທີ່ນະຄອນຫຼວງປັກກິງ ຂອງຈີນ ໂດຍໄດ້ປຶກສາຫາລືກ່ຽວກັບຄວາມຫວັງເຕີບໂຕທາງດ້ານການຄ້າ ແລະ ການລົງທຶນ ລະຫວ່າງຣັດເຊຍ ກັບຈີນ ກໍຄືການຮ່ວມມື ຢູ່ໃນອົງການການຄ້າໂລກ (WTO).